Publication: Magyar Közlöny
Issue: MK-2001-150 (Year: 2001, Number: 150)
Era: 1990-2004
Section: veszélyes hulladékok, a környezetvédelmi termékdíjról, továbbá egyes termékek környezetvédelmi termékdíjáról szóló 1995. évi LVI. törvény
Paragraph Index: 812

(3) Az operátorok kötelesek a tulajdonukban lévő, de további felhasználásra, értékesítésre alkalmatlanná vált ellenőrzött anyagok selejtezését, valamint ártalmatlanításuk módját jegyzőkönyvileg dokumentálni. A selejtezési jegyzőkönyvnek — amelyet a prekurzor felelősnek is alá kell írnia — tartalmaznia kell az ellenőrzött anyag nevét, mennyiségét, a selejtté válás okát. Az 1. és a 2. kategóriába sorolt ellenőrzött anyagok ártalmatlanítását az operátorok az ártalmatlanítás előtt legalább 20 nappal a selejtezési jegyzőkönyv és az annak alapján készített összesítő jegyzék két példányának megküldésével, az ártalmatlanítás helyének, időpontjának és módjának közlésével kötelesek a GM EKH-nak, illetőleg gyógyszertárak esetében az ÁNTSZ területileg illetékes megyei intézetének bejelenteni, amely hatóságok a bejelentést követő 10 napon belül, az operátor írásbeli értesítésével az ártalmatlanítás ellenőrzött módon történő lebonyolítását rendelhetik el. Az ártalmatlanítás tényét rögzítő jegyzőkönyvet az ártalmatlanítást végző megbízottjának, valamint — ellenőrzött módon történő ártalmatlanítás esetén — az ellenőrzést végző hatóság képviselőjének is alá kell írnia. Az ártalmatlanítások jegyzőkönyveit az operátor egy eredeti példányban a GM EKH-nak köteles az ártalmatlanítást követően haladéktalanul megküldeni. Egyebekben a hulladékokra vonatkozó, külön jogszabályokban foglalt előírások szerint kell az ellenőrzött anyagok ártalmatlanítását elvégezni.

Source: https://magyarkozlony.hu/hivatalos-lapok/d88ef6482c2044c5a4a5c2966a09dd25a8d1bbbd/dokumentumok/0a0f54e73f18a2cc9b2499472bb90dc2f547f9e9/letoltes